এরিক অফ হেট ক্লেইন ইনসেক্টেনবুক

***এরিক ইন দ্য ল্যান্ড অব দ্য ইনসেক্টস***, মূল ডাচ ভাষায় যার নাম ***এরিক অফ হেট ক্লেইন ইনসেক্টেনবুক*** (বাংলা: এরিক বা কীটপতঙ্গের ছোট্ট বই), ১৯৪১ সালে খটফ্রিড বোমান্স কর্তৃক রচিত একটি ডাচ শিশুতোষ উপন্যাস। এটি একটি ধ্রুপদী শিশুতোষ রচনা এবং বোমান্সের শ্রেষ্ঠ কর্ম হিসেবে ব্যাপকভাবে পরিচিত।

## প্লট
এরিক পিঙ্কস্টারব্লম নয় বছরের ছোট্ট একটি ছেলে। সে রাতে বিছানায় শুয়ে আগামীকাল স্কুলে পোকামাকড় নিয়ে তার পরীক্ষার কথা ভেবে দুশ্চিন্তা করছিল। হঠাৎ তার শোবার ঘরের ছবিগুলো জীবন্ত হয়ে ওঠে—যার মধ্যে একটি ছিল পোকামাকড়ে ভরা এক তৃণভূমির ছবি। এরিক সেই ছবিটির ভিতরে ঢুকে পড়ে; সেখানে তার দেখা হয় বেশ কিছু কথা বলা পোকামাকড় চরিত্রের সাথে।

প্রথমে তার দেখা হয় একঝাঁক আত্মম্ভরি ও ধনী বোলতার সাথে। এরিক "ব্যস্ত মৌমাছি" সম্পর্কে একটি কবিতা আবৃত্তি করে অনিচ্ছাকৃতভাবে তাদের অপমান করে বসে—দেখা যায় বোলতারা মৌমাছিদের ঘৃণা করে, কারণ তারা মানুষের জন্য কাজ করে। রাতের খাবারের পর এরিক বোলতাদের সাথে গানবাজনায় যোগ দেয়। তারা মাছিকে তত বাদ্যযন্ত্রের মত ব্যবহার করছিল; দুর্ঘটনাক্রমে এরিকের বাজানো মাছিটি মরে গেলে সে আগেভাগেই পার্টি ছেড়ে যেতে বাধ্য হয়।

নিজেকে দার্শনিক বলে দাবি করা এক ভোমরা তাকে বিশাল শামুকের খোলস দিয়ে তৈরি একটি হোটেলে নিয়ে যায়। এরিক প্রাকৃতিক ইতিহাসের বইতে পড়া পোকামাকড় সম্পর্কিত নানা মজার তথ্য শুনিয়ে সবাইকে অবাক করে দেয়। পোকামাকড়ের দল যেমন অবাক হয়, তেমনি তারা ভয়ও পেতে শুরু করে; বইয়ে উল্লেখ নেই এমন কিছু করতে তারা দ্বিধাবোধ করতে থাকে। এরিক তাদের এই বলে আশ্বস্ত করে যে, তাদের কেবল নিজেদের স্বাভাবিক প্রবৃত্তি অনুসরণ করলেই চলবে।

হোটেলের একটি কক্ষে একটি শুঁয়োপোকা প্রজাপতিতে রূপান্তরিত হয়। সে এবং এরিক একসাথে হোটেল ছেড়ে চলে যায়। পরে প্রজাপতিটির একটি স্ত্রী প্রজাপতির সাথে দেখা হয় এবং সে তার প্রেমে পড়ে। এরিক তাকে তার প্রেমিকার জন্য কবিতা লিখতে সাহায্য করে এবং অবশেষে এই দম্পতি বিয়ে করে ফেলে; এরিক একা হয়ে যায়।

এরিক যখন বনের মধ্য দিয়ে হেঁটে যাচ্ছিল, তখন একটি মাকড়সার সাথে তার লড়াই বেধে যায়। মাকড়সার আঘাতে জ্ঞান হারিয়ে ফেললে পর, একটি গোরখোদক গুবরে পোকা তাকে টেনে নিয়ে যায়। পোকাটি নিজেকে জগতের সবচেয়ে গুরুত্বপূর্ণ প্রাণী বলে মনে করত, কারণ তার মতে সমস্ত প্রাণীর জীবন ও মৃত্যুর উদ্দেশ্যই হচ্ছে তার খাবারে পরিণত হওয়া। কিন্তু তার এই তত্ত্ব ধুলিসাৎ হয়ে যায় যখন দেখা যায় যে, একটি ছুঁচো তার পুরো পরিবারকে খেয়ে ফেলেছে।

এরপর এরিকের দেখা হয় একটি কেঁচোর সাথে, যে নিজেকে সবার চেয়ে শ্রেষ্ঠ মনে করত কারণ তার হাত-পা বা চোখের মতো কোনো অঙ্গপ্রত্যঙ্গের প্রয়োজন ছিল না। একবার সেই কেঁচোটি নিজের শরীরে একটি গিঁট বাঁধিয়ে ফেলে এবং এরিককে তাকে মুক্ত করার জন্য কাউকে খুঁজে বের করতে বলে। সাহায্যের জন্য ঘোরার সময় এরিক একটি পিঁপড়ার দলের দেখা পায় এবং তারা তাকে নিজেদের দলে গ্রহণ করে। এখানেও সে পোকামাকড় সম্পর্কে তার জ্ঞান দিয়ে সবাইকে অবাক করে দেয়; কিন্তু এক সময় বাড়ির জন্য তার মন ব্যাকুল হয়ে ওঠে এবং তাদের কাছে ফিরে যাওয়ার অনুরোধ জানায়। পিঁপড়ারা যখন তাকে ছবির শেষ প্রান্ত পর্যন্ত পৌঁছে দিতে আসছিল, তখন অন্য একটি পিঁপড়া বাহিনীর সাথে তাদের দেখা হয় এবং একটি বিশাল যুদ্ধ শুরু হয়।

ঠিক তখনই এরিকের ঘুম ভেঙে যায়। নিজের বাড়িতে ফিরে আসার পরও সে কিছুটা হতাশ হয়, কারণ তার মনে হয় মানুষরা আসলে তার দেখা সেই পোকামাকড়ের মতোই। সে আবার সেই তৃণভূমিতে ফিরে যেতে চায়, কিন্তু তার শোবার ঘরের ছবিগুলো আর কখনোই জীবন্ত হয়ে ওঠেনি। স্কুলের পরীক্ষায় সে পোকামাকড়ের সাথে কাটানো তার সেই অভিজ্ঞতার কথা লেখে এবং ফলস্বরূপ পরীক্ষায় ফেল করে—এমনকি তাকে শাস্তি হিসেবে স্কুল শেষে আটকে রাখাও হয়।

## ইতিহাস
বইটিকে বোমান্সের সবচেয়ে বিখ্যাত এবং প্রশংসিত কাজ হিসেবে বিবেচনা হয়। শুরু থেকেই এটি অসামান্য ব্যবসাসফল সর্বাধিক বিক্রিত বই ছিল; প্রথম বছরেই বইটির দশটি পুনর্মুদ্রণ প্রকাশিত হয়েছিল। এর ব্যাঙ্গাত্মক দৃষ্টিভঙ্গির উৎকর্ষতার কারণে উপন্যাসটি শিশু এবং প্রাপ্তবয়স্ক উভয় মহলেই সমান জনপ্রিয়তা পায়।

১৯৯৪ সালে রেজিনা লুইস কর্নব্লিথ বইটিকে *"এরিক ইন দ্য ল্যান্ড অব দ্য ইনসেক্টস"* নামে ইংরেজিতে অনুবাদ করেন।

২০১৩ সালে সিপিএনবি–র নেদারল্যান্ড লেইস্ট (নেদারল্যান্ড পড়ে) প্রচারণার মূল বই ছিল এটি।

## অভিযোজনা
১৯৭৯, ১৯৯৫ এবং ২০০৭ সালে উপন্যাসটি অবলম্বনে টেলিভিশন ধারাবাহিক নির্মিত হয়।

১৯৯০ সালে লুক মরজিউ উপন্যাসটির একটি কমিক রূপান্তর প্রকাশ করেন।

১৯৯২ সালে পিটার ড্রস্ট এই কাহিনি অবলম্বনে একটি একক নাট্য মঞ্চস্থ করেন। "দ্য ইয়োং হোন্দ" নামক একটি নাট্যদলও "ইনসেক্ট" (২০০৮) নামে উপন্যাসটির একটি নাট্যরূপ তৈরি করে।

২০০৪ সালে পরিচালক গিডি ফন লিম্পড উপন্যাসটির উপর ভিত্তি করে *এরিক অফ হেট ক্লেইন ইনসেক্টেনবুক* নামে একটি চলচ্চিত্র নির্মাণ করেন। এই চলচ্চিত্রটিকেই ২০০৭ সালে একটি টেলিভিশন ধারাবাহিকে রূপান্তরিত করা হয়।

## তথ্যসূত্র

বিষয়শ্রেণী:কমিক্সে অভিযোজিত উপন্যাস
বিষয়শ্রেণী:চলচ্চিত্রে অভিযোজিত শিশুদের বই
বিষয়শ্রেণী:সাহিত্যে শিশু চরিত্র
বিষয়শ্রেণী:সাহিত্যে পুরুষ চরিত্র
বিষয়শ্রেণী:শিশুতোষ কল্প-উপন্যাস